ASSERBALLESKOV: Redningshelikopteren fra Skrydstrup og Brand & Redning måtte i hastig aktion tidligt tirsdag morgen, da et par unge mænd var drevet til havs i en jolle ud for Græskobbel i Asserballeskov.

Makkerparret bestående af to unge mænd på 18 år havde mistet årerne og var ikke i stand til at komme i land ved egen hjælp.

Redningstjenesten fik sat en båd i vandet og fik bjærget de unge mennesker, der var sat til havs i lystigt lag, men fik en brat opvågen ud på de tidlige morgentimer, da deres søkundskab ikke rakte til selv at komme tørskoede i land.

Trods frisk blæst over bæltet slap de med skrækken.